钦定古今图书集成/明伦汇编/官常典/第755卷 > 席上珍 何思 金世鼎 孔师程 冷阳春
## 钦定古今图书集成/明伦汇编/官常典/第755卷 > 席上珍 何思 金世鼎 孔师程 冷阳春

夏祖训　、段伯美　、余继善　、耿希哲　、李

开芳　、王朝贺　、陈昌裔　、杜天祯　、廖履亨

按《明外史忠义传》：“席上珍，姚安人。崇祯中，举于乡，磊
落尚节义。闻孙可望、李定国等入云南，与姚州知州
何思、大姚举人金世鼎据姚安城拒守。可望遣张虎
攻陷之，世鼎自杀，上珍、思被执至昆明，入见可望。上
珍不屈膝，可望呵之，厉声曰：‘我大明忠臣，肯为若屈
邪’！可望怒，命引出斩之，大骂不绝，遂磔于市。思亦不”
屈死。有孔师程者，昆明人，以从军得官，至是纠合晋
宁、呈贡诸州县起兵拒贼。定国率众奄至，师程泛舟
遁，晋宁知州石阡冷阳春，呈贡知县嘉兴夏祖训并
死之。晋宁举人段伯美，诸生余继善、耿希哲，助阳春
城守，亦殉难。贼陷冨民，贡生李开芳妻及二子俱赴
井死。开芳偕其友王朝贺走至松花坝，开芳自经；朝
贺掩埋讫，亦自经。在籍知县陈昌裔，不受伪职，为贼
杖死。楚雄举人杜天祯，初佐杨畏知拒沙贼，频有功。
后畏知督兵击可望，败绩；天祯闻之，即自尽。临安之
陷，进士廖履亨赴水死。